A BIZOTTSÁG HATÁROZATA
(2005. június 22.)
a 2001/881/EK és a 2002/459/EK határozatnak az állat-egészségügyi határállomások jegyzéke tekintetében történő módosításáról
(az értesítés a C(2005) 1835. számú dokumentummal történt)
(EGT vonatkozású szöveg)
(2005/485/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (3) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 6. cikke (4) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 6. cikke (2) bekezdésére,
mivel:
(1)
A harmadik országból behozott állatok és állati termékek állat-egészségügyi ellenőrzésére jóváhagyott állat-egészségügyi határállomások jegyzékének összeállításáról, valamint a Bizottság szakértői által végzendő ellenőrzésekre vonatkozó részletes szabályok naprakésszé tételéről szóló, 2001. december 7-i 2001/881/EK bizottsági határozatot (4) naprakésszé kell tenni, különösen az egyes tagállamokban ezen állomások tekintetében végbement változások, illetve az e határozattal összhangban végzett ellenőrzések figyelembevételének érdekében.
(2)
Az állat-egészségügyi határállomásoknak a 2001/881/EK határozatban foglalt jegyzéke (a továbbiakban: a „jegyzék”) valamennyi állat-egészségügyi határállomás tekintetében tartalmazza a Traces-egységszámot. A Traces egy számítógépes rendszer, amelyet a Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozat (5) vezetett be. A Traces az előző, az állat-egészségügyi hatóságokat összekötő számítógépes hálózatról (ANIMO) szóló, 1991. július 19-i 91/398/EGK bizottsági határozattal (6) bevezetésre került hálózaton alapuló ANIMO-rendszert helyettesíti az állatok és egyes termékek szállításának nyomon követésére a Közösségen belüli kereskedelemben, és behozatal során.
(3)
A 2001/881/EK határozattal összhangban végzett kielégítő vizsgálat eredményeként a következő állat-egészségügyi határállomásokat fel kell venni a jegyzékbe: Sines Portugáliában, Pozsony (Bratislava) Szlovákiában, Valetta Máltán és Manston az Egyesült Királyságban.
(4)
A Svédországtól és az Egyesült Királyságtól kapott észrevételek alapján a svédországi Norrköping és Varberg, valamint az egyesült királysági Portsmouth állat-egészségügyi határállomást törölni kell a jegyzékből.
(5)
A jegyzéket naprakésszé kell tenni továbbá több, a 2001/881/EK határozattal összhangban jóváhagyott állat-egészségügyi határállomás tekintetében az ott ellenőrizhető állatok kategóriája vagy azon termékek vonatkozásában, valamint a határállomásokon belüli ellenőrző központok szervezése vonatkozásában történt legutóbbi változások figyelembevétele érdekében.
(6)
Az ANIMO számítógépes hálózat egységeinek felsorolásáról és a 2000/287/EK határozat hatályon kívül helyezéséről szóló, 2002. június 4-i 2002/459/EK bizottsági határozatban (7) található egységjegyzék tartalmazza a Közösség minden egyes állat-egészségügyi határállomása tekintetében a Traces-egységszámot. A közösségi jogszabályok koherenciájának érdekében a jegyzéket ennek megfelelően naprakésszé kell tenni minden releváns változás figyelembevételének, valamint annak érdekében, hogy a jegyzék megegyezzék a 2001/881/EK határozatban létrehozott jegyzékkel. Ezért a 2002/459/EK határozatot ennek megfelelően módosítani kell.
(7)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az 2001/881/EK határozat melléklete helyébe az e határozat I. mellékelete lép.
2. cikk
A 2002/459/EK határozat melléklete e határozat II. mellékletének megfelelően módosul.
3. cikk
E határozatnak a tagállamok a címzettjei.
Kelt Brüsszelben, 2005. június 22-én.